Author: administrator
Last saved by: viktoria.radvanska
Company: Abyss

Predkladacia správa

Návrh Zmluvy medzi Slovenskou republikou a Štátom Izrael o sociálnom zabezpečení (ďalej len „zmluva“) je prvým zmluvným dokumentom v tejto oblasti medzi našimi krajinami.
 
Podľa dostupných informácií v Štáte Izrael žije pomerne značne zastúpená komunita osôb, ktoré časť produktívneho obdobia života pracovali a boli dôchodkovo poistené na území Slovenskej republiky. Časť z nich sa chce po určitom čase vrátiť späť na naše územie.  Na území Slovenskej republiky pracujú izraelskí občania, ktorých počet je zanedbateľný. (Ich počet ročne neprekročí 5 osôb.)
 
Izraelské právne predpisy neumožňujú vyplácať dôchodok do nezmluvného štátu. Slovenské právne predpisy taktiež neumožňujú priznanie dôchodku za obdobie poistenia, ktoré nezakladá nárok na dôchodok v prípade, že neexistuje zmluvná úprava. Zmluvou sú riešené všetky  osoby, ktoré na území druhého zmluvného štátu odpracovali (boli poistené) v období aspoň jeden rok. 
 
                          Zmluva sa z hľadiska osobného rozsahu vzťahuje na štátnych občanov zmluvných strán, utečencov podľa Dohovoru o právnom postavení utečencov z 28. júla 1951 a Protokolu z 31. januára 1967 k tomuto dohovoru, osoby bez štátnej príslušnosti podľa Dohovoru o právnom postavení osôb bez štátnej príslušnosti z 28. septembra 1954 a tiež na rodinných príslušníkov a pozostalých po týchto osobách, ktorí odvodzujú svoje práva od uvedených osôb a ktorí podliehajú alebo podliehali právnym predpisom jednej zo zmluvných strán. Z hľadiska vecného rozsahu, zmluva sa vzťahuje na dôchodkové dávky (starobné, invalidné a pozostalostné dávky), úrazové dávky (pracovné úrazy a choroby z povolania), štátne sociálne dávky (príspevok na pohreb a prídavok na dieťa).
 
.        Prvá časť zmluvy obsahuje všeobecné ustanovenia (články 1 - 5).
 
Druhá časť zmluvy ustanovuje všeobecné pravidlo podliehania právnym predpisom len jedného zmluvného štátu na ktorého území sa vykonáva zamestnanie, ale aj výnimky z tohto pravidla pre vyslaných zamestnancov, alebo členov diplomatických misií a konzulárnych úradov (články 6 až 9).
 
Tretia časť zmluvy ustanovuje podmienky nároku na starobné, invalidné a pozostalostné dávky, dávky prislúchajúce za pracovné úrazy a choroby z povolania, príspevok na pohreb a prídavky na deti. Pričom sa prihliada na osobitosti sociálneho zabezpečenia oboch zmluvných strán (články 10 - 20).
  
Štvrtá časť zmluvy obsahuje rôzne ustanovenia potrebné na vykonávanie zmluvy (články 21 až 29).
 
Piata časť zmluvy sú prechodné a záverečné ustanovenia (články 30 až 32).
 
Náklady na dávky dôchodkového poistenia budú hradené z rozpočtu Sociálnej poisťovne. 
 
Vykonávanie tejto zmluvy nekladie zvýšené nároky na štátny rozpočet, nebude mať  ekonomický, environmentálny vplyv a ani vplyv na zamestnanosť. 
 
Zmluva svojím obsahom a rozsahom je v súlade s právnymi predpismi Slovenskej republiky a všeobecne uznávanými zásadami medzinárodného práva. Záväzky pre obidva štáty sú rovnaké a vzájomne vyvážené.
 
Podľa článku 86 písm. d) Ústavy Slovenskej republiky so zmluvou vyslovuje súhlas Národná rada Slovenskej republiky, zároveň odporúčame Národnej rade Slovenskej republiky rozhodnúť, že ide o medzinárodnú zmluvu podľa článku 7 odsek 5 Ústavy Slovenskej republiky, pretože priamo zakladá práva a povinnosti pre fyzické a právnické osoby. 
 
Dňa 14. 4. 2009 bola zmluva prerokovaná v legislatívnej rade vlády Slovenskej republiky a  pripomienky prednesené jej členmi boli zapracované do materiálu.